A BIZOTTSÁG HATÁROZATA
(2008. augusztus 8.)
a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv III. mellékletének 2. b) pontjától és 9. cikkétől való eltérés iránti kérelemről szóló 2005/294/EK határozat módosításáról
(az értesítés a C(2008) 4252. számú dokumentummal történt)
(Csak a dán nyelvű szöveg hiteles)
(2008/664/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vizek mezőgazdasági eredetű nitrátszennyezéssel szembeni védelméről szóló, 1991. december 12-i 91/676/EGK tanácsi irányelvre (1) és különösen annak III. melléklete 2. pontjának harmadik bekezdésére,
mivel:
(1)
Ha egy tagállam évente és hektáronként a 91/676/EGK irányelv III. melléklete 2. pontja második bekezdésének első mondatában és a) pontjában meghatározott mennyiségtől eltérő mennyiségű szerves trágyát kíván felhasználni, ezt a mennyiséget úgy kell meghatározni, hogy az ne akadályozza az irányelv 1. cikkében meghatározott célok elérését, és e mennyiség használatának indokoltságát objektív kritériumoknak kell alátámasztaniuk; ilyen kritérium különösen, mint jelen esetben, a hosszú tenyészidőszak és a növényi kultúrák nagy nitrogénfelvétele.
(2)
A Bizottság a 2002. november 18-án elfogadott 2002/915/EK határozatában (2) engedélyezte, hogy az 1999-2003 időszakra vonatkozó dániai cselekvési program keretében egyes meghatározott szarvasmarhatartó gazdaságokban úgy alkalmazzanak szerves trágyázást, hogy a talajba évente és hektáronként legfeljebb 230 kg nitrogén jusson. A 2005/294/EK bizottsági határozat (3) a 2004-2007 időszakra vonatkozó dániai cselekvési programmal összefüggésben meghosszabbította az eltérés időtartamát.
(3)
Dánia 2008. április 17-én kérte az eltérés időtartamának újbóli meghosszabbítását. Kérelmét részletes műszaki indokolással támasztotta alá.
(4)
Úgy tekinthető, hogy a 91/676/EGK irányelvet átültető dán jogszabály összhangban van az irányelvvel, és rendelkezései az eltérésre ugyanúgy vonatkoznak.
(5)
Dánia 2003 decemberében lezárta a vízi környezetre vonatkozó második cselekvési tervének értékelését, és kimutatta, hogy az 1985-2003 időszakra a nitrátkioldódás 48 %-kal való csökkentésére vonatkozóan kitűzött cél teljesült.
(6)
A vízi környezetre vonatkozó, a 2005-2015-ös időszakot lefedő harmadik cselekvési tervről született dán parlamenti megállapodás azt a célt határozta meg, hogy 2005-től 2015-ig a nitrátkioldódást további 13 %-kal, a foszfáttöbbletet pedig 50 %-kal kell csökkenteni. A 2007. évi dán kormányprogram előirányozta, hogy 2009-ig a vízi környezetre vonatkozóan egy negyedik cselekvési tervet fognak kidolgozni, ennek keretében elvégzik a harmadik cselekvési terv állapotfelmérését, és - annak érdekében, hogy a kitűzött célok 2015-ig teljesülhessenek - kiigazítják az irányadó nemzeti jogi rendelkezéseket.
(7)
A 91/676/EGK irányelv 5. cikkével összhangban Dánia cselekvési programot dolgozott ki a 2008-2011-es időszakra vonatkozóan. A cselekvési programban foglalt intézkedések a vízi környezetre vonatkozó harmadik cselekvési terv szerves részét képezik.
(8)
A folyamatos és az időszakos ellenőrzések eredményei azt mutatják, hogy az eltérés 2005-2006-ban 1 779 szarvasmarhatartó gazdaságot, 220 839 számosállat-egységet és 115 336 hektárt érintett, ami a dániai állattenyésztési ágazaton belül rendre 3,4 %-os, 10,3 %-os és 4,2 %-os részaránynak felel meg.
(9)
A helyszíni mérések és a kioldódással érintett mezőgazdasági területek tápanyagainak vizsgálata alapján elvégzett nitrátkioldódási számítások azt mutatják, hogy 1990-től 2006-ig az agyagos talajokban 40 %-kal, a homokos talajokban 49 %-kal csökkent a nitrátkioldódás. A kioldódási sebességek 2002-2003 óta csaknem változatlanok.
(10)
A gyökérzónákat elhagyó víz mért nitrátkoncentrációja alapján elvégzett trendelemzés tanúsága szerint az 1990-2006-os időszakban az agyagos talajokban 29 %-os, a homokos talajokban 45 %-os csökkenés következett be. A nitrátkioldódással érintett, referenciaként figyelembe vett területeken a felszínközeli talajvíz átlagos nitrátkoncentrációja 2006-ban mind homokos, mind agyagos talajok esetében 50 mg/l alatt volt. A nitrátkioldódással érintett, referenciaként figyelembe vett mezőgazdasági területek vízlefolyásaiban mérhető nitrátkoncentráció értéke az 1990-2006-os időszakban 31 %-kal csökkent, az átlagos nitrátkoncentráció értékei homokos talajokban 20 mg/l alatt, agyagos talajokban 30 mg/l körül voltak.
(11)
Dánia kérelmének vizsgálata alapján, valamint a 2002/915/EK és a 2005/294/EK határozatban engedélyezett eltérés kapcsán szerzett tapasztalatok fényében a Bizottság úgy ítéli meg, hogy ha Dánia a 2005/294/EK határozatban előírt szigorú feltételeket továbbra is teljesíti, akkor az évenként és hektáronként trágyázás útján a talajba juttatni tervezett 230 kg nitrogén nem fogja hátrányosan érinteni a 91/676/EGK irányelv célkitűzéseinek teljesülését.
(12)
A 2005/294/EK határozat 2008. július 31-én hatályát vesztette. Annak érdekében, hogy az érintett szarvasmarhatartók továbbra is igénybe vehessék az eltérést, ki kell terjeszteni a 2005/294/EK határozat időbeli hatályát. Indokolt továbbá kiigazítani a 2005/294/EK határozatban a jelentéstételre vonatkozóan előírt kötelezettségeket.
(13)
Az e határozatban előírt intézkedések összhangban vannak a 91/676/EGK irányelv 9. cikke alapján létrehozott nitrátügyi bizottság véleményével,
ELFOGADTA EZT A HATÁROZATOT:
1. cikk
A 2005/294/EK határozat a következőképpen módosul:
1.
A 8. cikk (1) bekezdése helyébe a következő szöveg lép:
„(1) Az ellenőrzés eredményeit minden évben meg kell küldeni a Bizottságnak, ennek keretében tömören be kell számolni az értékelés módszereiről (ellenőrzések a szarvasmarhatartó gazdaságok szintjén) és a vízminőség alakulásáról (a gyökérzónákban tapasztalható kioldódás folyamatos ellenőrzése, a felszíni vizek és a talajvíz minősége, valamint modellszámítások alapján).”
2.
A 9. cikkben a „2008. július 31-én” szövegrész helyébe a „2012. július 31-én” szöveg lép.
2. cikk
E határozat címzettje a Dán Királyság.
Kelt Brüsszelben, 2008. augusztus 8-án.